PRILOG

**Posebni sigurnosni zahtjevi za svijeće, svijećnjake, držače i pribor**

**1. Prioriteti**

Sigurnost kao odlika samog dizajna mora imati prednost nad sigurnošću koja se postiže praćenjem uputa.

**2. Zahtjevi za dizajn i izradu**

*2.1. Dizajn*

Proizvod mora biti osmišljen tako da su u potpunosti uzete u obzir opasnosti povezane s razumno predvidivim uvjetima upotrebe, a svi rizici svedeni na minimum. Sigurnost proizvoda ne smije ovisiti o složenom načinu postupanja korisnika.

*2.2. Izrada*

Prikladnost i izvor materijala upotrijebljenih u izradi proizvoda procjenjuje proizvođač u razumno predvidivim uvjetima upotrebe.

*2.3. Stabilnost*

1. Samostojeće svijeće ili svijeće s nosačem ili držačem moraju ostati stabilne (npr. ne smiju se prevrnuti) tijekom gorenja.
2. Ako svijeća nije samostojeća svijeća i ne isporučuje se s nosačem ili držačem, proizvođač mora obavijestiti potrošača o nužnosti upotrebe ispravnog nosača ako je ta informacija potrebna za sigurnu upotrebu svijeće.

*2.4. Mogućnost izazivanja požara*

1. Plamen ima najveću dopuštenu visinu koja se utvrđuje na sigurnoj razini, uzimajući u obzir prirodnu varijaciju plamena tijekom ciklusa gorenja.
2. Svijeća ne smije zapaliti svijećnjak, držač ili pribor ni u jednoj fazi ciklusa gorenja.
3. Materijali koji se upotrebljavaju u svijećama, svijećnjacima, držačima i priboru ili na njima ne smiju širiti ili stvarati sekundarni plamen ni u jednoj fazi normalnog gorenja svijeće ili tijekom njezina konačnog gašenja.
4. Protupožarnu sigurnost ocjenjuje proizvođač, uzimajući u obzir sljedeće uvjete:
5. paljenje svijeće;
6. gorenje svijeće u razumno predvidivim uvjetima upotrebe.
7. Svijeće koje su stavljene na tržište kao samougasive moraju se na kraju gorenja same ugasiti i zahvaljujući svojstvima izrade uspješno spriječiti zapaljenje površine na kojoj se nalaze. Svijeće u čaši ne smiju uzrokovati pucanje čaše.
8. Dizajnom svijeće sprečava se sekundarno zapaljenje svijeće ili automatsko ponovno zapaljenje svijeće nakon gašenja plamena.
9. Rizici od opeklina uzrokovani diranjem svijeće ili njezina držača tijekom ili nakon gorenja svijeće moraju se svesti na najmanju moguću mjeru, uzimajući u obzir specifičnu namjenu svijeće.
10. Svijećnjaci, držači i pribor ne smiju uzrokovati požar (eksplozijom, pregrijavanjem itd.) u razumno predvidivim uvjetima uporabe.

*2.5. Kemijski zahtjevi*

1. Proizvođač provodi odgovarajuću procjenu rizika u pogledu toksikoloških svojstava materijala, tvari ili smjesa (uključujući mirise) koji se upotrebljavaju u svijećama i svijećnjacima, držačima i priboru kako bi se osiguralo da nemaju štetan utjecaj na ljudsko zdravlje.
2. Olovo / spojevi olova i nikal / spojevi nikla ne smiju se upotrebljavati za proizvodnju ni dodavati pri proizvodnji osnovnih materijala za svijeće (osim katalizatora koji sadržavaju spojeve nikla potrebne za hidrogenaciju/hidroobradu osnovnih materijala) ili samih svijeća. Uzimajući u obzir moguće nenamjerno onečišćenje olovom ili niklom iz osnovnog materijala koji se upotrebljava za proizvodnju svijeća, najveće vrijednosti olova i nikla u svim dijelovima svijeće zajedno moraju biti na najnižoj razini koja je razumno ostvariva te ni u kojem slučaju ne smiju prelaziti 0,4 mg/kg u pogledu olova i 0,5 mg/kg u pogledu nikla.

*2.6. Emisije*

* 1. Emisija čađe kod svijeća za upotrebu u zatvorenom mora biti što je niža moguća bez vidljivog otpuštanja čađe. Svijeće za upotrebu u zatvorenom moraju biti usklađene s najvećim indeksom čađe utvrđenim u skladu s najnovijom tehnologijom koji ni u kojem slučaju ne smije biti veći od 1,0 po satu.
  2. U pogledu svijeća za upotrebu u zatvorenom emisije opasnih tvari koje nastaju tijekom procesa gorenja, uključujući hlapive organske spojeve, moraju se svesti na najmanju moguću mjeru. U nedostatku graničnih vrijednosti utvrđenih zakonodavstvom Unije i prema potrebi za svijeće, primjenjuju se preporučene razine koncentracije utvrđene u „Smjernicama Svjetske zdravstvene organizacije za kakvoću zraka u zatvorenim prostorima”[[1]](#footnote-1).

*2.7. Zahtjevi u pogledu imitacije hrane*

Moraju biti ispunjeni zahtjevi iz Direktive Vijeća 87/357/EEZ[[2]](#footnote-2).

**3. Zahtjevi za informacije o proizvodu**

* 1. Predstavljanjem i prikazima proizvoda kao ni bilo kakvim pruženim informacijama ne smiju se umanjivati rizici za potencijalne korisnike.
  2. Informacije, upozorenja i upute za upotrebu moraju biti usklađeni, lako čitljivi i razumljivi potrošaču te vidljivo označeni na proizvodu, pakiranju ili uputama za upotrebu koje se prilažu uz proizvod.
  3. Svijeće koje se u skladu s Uredbom (EZ) br. 1272/2008 smatraju opasnim smjesama moraju biti pakirane i označene na odgovarajući način.
  4. Osnovne informacije o uvjetima upotrebe proizvoda potencijalnom korisniku moraju biti vidljive prije kupnje. Uz to, mora se uzeti u obzir i svaka razumno predvidiva nepravilna upotreba proizvoda.
  5. Mora biti navedeno najmanje sljedeće:
  6. upute za sigurnu upotrebu, uključujući uvjete upotrebe i mjere opreza koje je potrebno poduzeti pri gorenju svijeće, uključujući sigurnu udaljenost od zapaljene svijeće ako su takve informacije potrebne za sigurno korištenje svijećom s obzirom na njezin dizajn ili značajke;
  7. upute za sigurnu upotrebu zapaljenih svijeća u prisutnosti djece i kućnih ljubimaca;
  8. informacije o mirisnim sastojcima koji izazivaju preosjetljivost u skladu sa zahtjevima razvrstavanja i označivanja iz Uredbe (EZ) br. 1272/2008 u pogledu preosjetljivosti dišnih putova ili kože.
  9. Ako je to potrebno s obzirom na njihov dizajn ili značajke, uz svijećnjake, držače i pribor moraju biti priloženi podaci o njihovoj sigurnoj upotrebi u kombinaciji sa svijećom (npr. upotreba toplinski otporne podloge).
  10. Osobito kad je riječ o svijećama za upotrebu u zatvorenom, sljedeća ili jednakovrijedna upozorenja moraju biti jasno vidljiva ili prenesena piktogramima koji su lako razumljivi potrošačima:
* „Zapaljenu svijeću nikada ne ostaviti bez nadzora.”
* „Svijeću zapaliti izvan dohvata djece i kućnih ljubimaca.”
* „Ne paliti svijeće na površinama ili u blizini površina koje se mogu zapaliti.”

Ako svijeća nije izrađena tako da se uspješno spriječi zapaljenje površine na kojoj stoji, korisnici moraju biti obaviješteni i o upotrebi nosača za svijeću otpornog na toplinu ili toplinski otporne podloge.

1. „Smjernice Svjetske zdravstvene organizacije za kakvoću zraka u zatvorenim prostorima: odabrane onečišćujuće tvari”, Svjetska zdravstvena organizacija, 2010.: http://www.euro.who.int/en/health-topics/environment-and-health/air-quality/publications/2010/who-guidelines-for-indoor-air-quality-selected-pollutants. [↑](#footnote-ref-1)
2. Direktiva Vijeća 87/357/EEZ od 25. lipnja 1987. o usklađivanju zakonodavstava država članica u odnosu na proizvode koji, zbog toga što nisu onakvi kakvim se prikazuju, ugrožavaju zdravlje ili sigurnost potrošača (SL L 192, 11.7.1987., str. 49.). [↑](#footnote-ref-2)